b'\n_START_ARTICLE_\nOrquestra Estatal de Berl\xc3\xadn\n_START_SECTION_\nHist\xc3\xb2ria\n_START_PARAGRAPH_\nEls antecedents hist\xc3\xb2rics de la Staatskapelle v\xc3\xa9nen de molt lluny. L\'any 1570 s\'esmenta per primera vegada la Kurf\xc3\xbcrstliche Hofkapelle (Capella de la cort de l\'Electorat), i seria la primera pedra de l\'orquestra actual. Amb el nomenament de l\'Elector de Brandenburg com el rei de Pr\xc3\xbassia l\'orquestra era rebatejava el 1701 com a K\xc3\xb6nigliche Kapelle (Capella Real) i estava formada per uns 30 m\xc3\xbasics. _NEWLINE_Sota el regnat de Frederic Guillem I (1713-1740), interessat nom\xc3\xa9s en els militars i la ca\xc3\xa7a, l\'orquestra qued\xc3\xa0 redu\xc3\xafda als membres del vent metall. Per\xc3\xb2 amb l\'arribada al tron del seu fill, Frederic el Gran, amant de la m\xc3\xbasica i m\xc3\xbasic, va fer de la seva cort a Berl\xc3\xadn un gran centre musical, i la Kapelle es convert\xc3\xad en una part important de vida de la cort; les seves funcions eren complaure al rei i proporcionar m\xc3\xbasica en determinades cerim\xc3\xb2nies. Per\xc3\xb2 l\'11 de mar\xc3\xa7 del 1783, sota la direcci\xc3\xb3 de Johann Friedrich Reichardt, ofer\xc3\xad el seu primer "Concert espiritual" p\xc3\xbablic, i aix\xc3\xad s\'inici\xc3\xa0 la transici\xc3\xb3 cap a una orquestra simf\xc3\xb2nica moderna._NEWLINE_Despr\xc3\xa9s de la Primera Guerra Mundial, amb l\'enderrocament de la monarquia, la K\xc3\xb6nigliche Kapelle es rebatejava com la Kapelle der Staatsoper (Capella de l\'\xc3\x92pera Estatal). Durant els anys 20 la tasca oper\xc3\xadstica de l\'orquestra s\'increment\xc3\xa0 amb la fundaci\xc3\xb3 l\'\xc3\x92pera Estatal, ubicada en un modern teatre d\'\xc3\xb2pera conegut popularment com la Kroll Opera. En l\'\xc3\xa8poca de Hitler l\'orquestra s\'anomenava simplement Die Staatskapelle (1934); posteriorment canvi\xc3\xa0 a Staatskapelle Prussian (1944) i finalment a Staatskapelle Berlin (1945)._NEWLINE_Un cop acabada la guerra, sota el control de les pot\xc3\xa8ncies occidentals es convert\xc3\xad en la Radio Orchestra. Un poc m\xc3\xa9s tard, el 1949, a partir de la creaci\xc3\xb3 de la Rep\xc3\xbablica Democr\xc3\xa0tica d\'Alemanya, es convertiria en la Berlin Symphony Orchestra.\n_START_SECTION_\nDirectors\n_START_PARAGRAPH_\nEn el segle XIX va ser dirigida per m\xc3\xbasics de la talla de Felix Mendelssohn o Giacomo Meyerbeer. Les obres de Richard Wagner, que dirig\xc3\xad les estrenes a Berl\xc3\xadn de Der fliegende Holl\xc3\xa4nder, el 1844, i Tristany i Isolda, el 1876, constitueixen fins avui un dels pilars del repertori de la Staatsoper i de la Staatskapelle Berlin._NEWLINE_La s\xc3\xa8rie de directors titulars s\'inicia amb Joseph Weingartner que la dirigiria entre 1892 i 1907. El succe\xc3\xad Richard Strauss que la dirig\xc3\xad des de 1908 fins al 1920. Wilhelm Furtw\xc3\xa4ngler, Erich Kleiber, i Bruno Walter en van ser els directors fins a l\'arribada de Herbert von Karajan que la condu\xc3\xad entre 1940 i 1944._NEWLINE_Entre 1948 i 1952, Joseph Keilberth assum\xc3\xad la direcci\xc3\xb3. Franz Konwitschny el succe\xc3\xad fins a l\'arribada d\'Otmar Suitner que la dirig\xc3\xad entre 1964 i 1990. El 1991 passaria a ser-ne director l\'actual titular, Daniel Barenboim.\n_START_SECTION_\nEnregistraments i premis\n_START_PARAGRAPH_\nEl 2000, va ser elegida com l\'"Orquestra de l\'Any" i, el 2003 va rebre el premi Furtw\xc3\xa4ngler. El 2004 i el 2005, va ser novament escollida com l\'"Orquestra de l\'Any"._NEWLINE_La seva producci\xc3\xb3 discogr\xc3\xa0fica, \xc3\xa0mplia i en continu creixement, documenta la feina de l\'Orquestra. El seu enregistrament de les simfonies de Beethoven, el 2002, va obtenir el Grand Prix du Disque, i la de Tannh\xc3\xa4user, el 2003, un premi Grammy. El juliol de 2017, fou la primera orquestra no brit\xc3\xa0nica en tocar dos simfonies completes d\'Edward Elgar a The Proms en una mateixa temporada.'